title: Регламент за изпълнение (ЕС) 2018/868 на Комисията от 13 юни 2018 година за изменение на Регламент (ЕС) № 1301/2014 и на Регламент (ЕС) № 1302/2014 по отношение на разпоредбите за системата за измерване на енергия и системата за събиране на данни (Текст от значение за ЕИП.)

text:
                  14.6.2018

                  BG

                  Официален вестник на Европейския съюз

                  L 149/16

            РЕГЛАМЕНТ ЗА ИЗПЪЛНЕНИЕ (ЕС) 2018/868 НА КОМИСИЯТА
      от 13 юни 2018 година
      за изменение на Регламент (ЕС) № 1301/2014 и на Регламент (ЕС) № 1302/2014 по отношение на разпоредбите за системата за измерване на енергия и системата за събиране на данни
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Директива (ЕС) 2016/797 на Европейския парламент и на Съвета от 11 май 2016 г. относно оперативната съвместимост на железопътната система в рамките на Европейския съюз (1), и по-специално член 5, параграф 11 от нея,
      като има предвид, че:

                  (1)

                  В член 19 от Регламент (ЕС) 2016/796 на Европейския парламент и на Съвета (2) се съдържа изискването Агенцията за железопътен транспорт на Европейския съюз („Агенцията“) да отправя препоръки до Комисията относно техническите спецификации за оперативна съвместимост (ТСОС) и тяхното преразглеждане в съответствие с член 5 от Директива (ЕС) 2016/797, а също и да гарантира, че ТСОС са адаптирани към техническия напредък и пазарните тенденции и към социалните изисквания.

                  (2)

                  В член 3, параграф 5, буква в) от Решение (ЕС) 2017/1474 на Комисията (3) се съдържа изискването ТСОС да бъдат преразглеждани с оглед да се решат останалите открити въпроси.

                  (3)

                  На 22 септември 2017 г. Комисията поиска от Агенцията да изготви препоръки съгласно член 5, параграф 2 от Директива (ЕС) 2016/797 за преразглеждане на ТСОС по отношение на подсистемата „Енергия“ на железопътната система в Европейския съюз (ТСОС „Енергия“), както и ТСОС по отношение на подсистемата „Подвижен състав — локомотиви и пътнически подвижен състав“ на железопътната система в Европейския съюз (ТСОС „Локомотиви и пътнически подвижен състав“).

                  (4)

                  Приложението към Регламент (ЕС) № 1301/2014 на Комисията (4) следва да бъде изменено с цел решаване на открития въпрос по отношение на спецификациите на протоколите на интерфейса между системата за измерване на енергия (EMS) и системата за събиране на данни и за да се подобри яснотата на текста.

                  (5)

                  Приложението към Регламент (ЕС) № 1302/2014 на Комисията (5) по отношение на EMS следва да бъде изменено, за да се гарантира съгласуваност между двете ТСОС.

                  (6)

                  На 4 октомври 2017 г. Агенцията издаде препоръка относно измененията на Регламент (ЕС) № 1301/2014.

                  (7)

                  На 14 ноември 2017 г. Агенцията издаде препоръка относно измененията на Регламент (ЕС) № 1302/2014, в чийто обхват влизат, наред с други, и разпоредбите по отношение на EMS.

                  (8)

                  Мерките, предвидени в настоящия регламент, са в съответствие със становището на комитета, създаден съгласно член 51, параграф 1 от Директива (ЕС) 2016/797,

            ПРИЕ НАСТОЯЩИЯ РЕГЛАМЕНТ:
      Член 1
      Регламент (ЕС) № 1301/2014 се изменя, както следва:

                  1)

                  Последното изречение в съображение 6 се заличава.

                  2)

                  Член 3 се заличава.

                  3)

                  В член 9 параграф 4 се заменя със следното:
                  „4.   В допълнение към въвеждането на наземната система за събиране на данни за енергията (DCS), определена в точка 7.2.4 от приложението, и без да се засягат разпоредбите на точка 4.2.8.2.8 от приложението към Регламент (ЕС) № 1302/2014 на Комисията (*1), до 4 юли 2020 г. държавите членки осигуряват въвеждането на наземна система за разплащане, която да може да получава данни от системата за събиране на данни и да ги приема за фактуриране. Наземната система за разплащане трябва да може да обменя събрани данни за фактуриране на енергията (СДФЕ) с други системи за разплащане, да утвърждава СДФЕ и да разпределя данните за потреблението на съответните страни. Това трябва да бъде направено, като се вземе предвид съответното законодателство относно енергийния пазар.

                     (*1)  Регламент (ЕС) № 1302/2014 на Комисията от 18 ноември 2014 г. относно техническата спецификация за оперативна съвместимост по отношение на подсистемата „Подвижен състав — локомотиви и пътнически подвижен състав“ на железопътната система в Европейския съюз (вж. страница … от настоящия брой на Официален вестник).“"

                  4)

                  Приложението към Регламент за изпълнение (ЕС) № 1301/2014 се изменя в съответствие с приложение I към настоящия регламент за изпълнение.

            Член 2
      Приложението към Регламент (ЕС) № 1302/2014 се изменя в съответствие с приложение II към настоящия регламент за изпълнение.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 13 юни 2018 година.

               За Комисията

               Председател

            Jean-Claude JUNCKER

         (1)  ОВ L 138, 26.5.2016 г., стр. 44.

         (2)  Регламент (ЕС) 2016/796 на Европейския парламент и на Съвета от 11 май 2016 г. относно Агенцията за железопътен транспорт на Европейския съюз и за отмяна на Регламент (ЕО) № 881/2004 (ОВ L 138, 26.5.2016 г., стр. 1).

         (3)  Делегирано решение (ЕС) 2017/1474 на Комисията от 8 юни 2017 г. за допълване на Директива (ЕС) 2016/797 на Европейския парламент и на Съвета по отношение на специфичните цели за изготвяне, приемане и преразглеждане на техническите спецификации за оперативна съвместимост (ОВ L 210, 15.8.2017 г., стр. 5).

         (4)  Регламент (ЕС) № 1301/2014 на Комисията от 18 ноември 2014 г. относно техническите спецификации за оперативна съвместимост по отношение на подсистемата „Енергия“ на железопътната система в ЕС (ОВ L 356, 12.12.2014 г., стр. 179).

         (5)  Регламент (ЕС) № 1302/2014 на Комисията от 18 ноември 2014 г. относно техническа спецификация за оперативна съвместимост по отношение на подсистемата „Подвижен състав — локомотиви и пътнически подвижен състав“ на железопътната система в Европейския съюз (ОВ L 356, 12.12.2014 г., стр. 228).

         ПРИЛОЖЕНИЕ I
         Приложението към Регламент (ЕС) № 1301/2014 се изменя, както следва:

                     1)

                     Подточка 3 от точка 2.1 се заменя със следното:

                                 „3.

                                 В съответствие с приложение II, раздел 2.2 от Директива 2008/57/ЕО, пътната част от системата за измерване на консумацията на електроенергия, наричана в настоящата ТСОС „наземна система за събиране на данни за енергията“, е изложена в точка 4.2.17 от настоящата ТСОС.“

                     2)

                     Заглавието на точка 4.2.5 се заменя със следното:
                     „4.2.5
                           Ток в спряно състояние (само при системи за постоянен ток)“.

                     3)

                     Първа алинея от точка 4.2.13 се заменя със следното:
                     „Въздушната контактна линия трябва да бъде проектирана за минимум два пантографа, работещи в съседство. Проектното разстояние от осева линия до осева линия на съседните плъзгачи на пантографите да е по-малко или равно на стойностите, посочени в една от колоните „A“, „B“ или „C“, избрана от таблица 4.2.13:“.

                     4)

                     В точка 4.2.13, таблица 4.2.13, първият ред думата „Минимално“ в заглавията на колоните се заличава.

                     5)

                     Точка 4.2.17 се заменя със следното:
                     „4.2.17   Наземна система за събиране на данни за енергията

                                 (1)

                                 В точка 4.2.8.2.8 от ТСОС „Локомотиви и пътнически подвижен състав“ се съдържат изисквания за бордови системи за измерване на енергия (EMS), предназначени да генерират и предават събраните данни за фактуриране на енергията (СДФЕ) към наземна система за събиране на данни за енергията.

                                 (2)

                                 Наземната система за събиране на данни за енергията (DCS) трябва да получава, запаметява и изнася събраните данни за фактуриране на енергията, без да ги разрушава, в съответствие с изискванията, посочени в точка 4.12 от EN 50463-3:2017.

                                 (3)

                                 Наземната система за събиране на данни за енергията (DCS) трябва да поддържа всички изисквания относно обмена на данни, определени в точка 4.2.8.2.8.4 от ТСОС „Локомотиви и пътнически подвижен състав“, както и изискванията, определени в клаузи 4.3.6 и 4.3.7 на EN 50463-4:2017.“

                     6)

                     Заглавието на точка 5.2.1.6 се заменя със следното:
                     „5.2.1.6
                           Ток в спряно състояние (само при системи за постоянен ток)“.

                     7)

                     Заглавието на точка 6.1.4.2 се заменя със следното:
                     „6.1.4.2
                           Оценка на тока в спряно състояние (само при системи за постоянен ток)“.

                     8)

                     Точка 6.1.5, буква в) се заменя със следното:

                                 „в)

                                 непрекъсната оценка на тока;“.

                     9)

                     Точка 7.2.4 се заменя със следното:

                                 „7.2.4

                                 До 1 януари 2022 г. държавите членки осигуряват въвеждането на наземна система за събиране на данни за енергията, способна да обменя събираните данни за фактуриране на енергията в съответствие с точка 4.2.17 от настоящата ТСОС.“

                     10)

                     В точка 7.3.1 буква г) се заменя със следното:

                                 „г)

                                 В една съществуваща подсистема може да се допусне движение на возила, съответстващи на ТСОС при спазване на съществените изисквания на Директива 2008/57/ЕО. Процедурата, използвана за доказване на нивото на съответствие с основните параметри от ТСОС, трябва да бъде в съответствие с Препоръка 2014/881/ЕС на Комисията (*1).

                        (*1)  Препоръка 2014/881/ЕС на Комисията от 18 ноември 2014 г. относно процедурата за демонстриране на нивото на съответствие на съществуващите железопътни линии с основните параметри от техническите спецификации за оперативна съвместимост (ОВ L 356, 12.12.2014 г., стр. 520).“"

                     11)

                     Точка 7.3.4 се заменя със следното:

                                 „7.3.4

                                 Процедурата, използвана за доказване на нивото на съответствие на съществуващи линии с основните параметри от настоящата ТСОС, трябва да бъде в съответствие с Препоръка 2014/881/ЕС.“

                     12)

                     Точка 7.4.2.11 се заличава.

                     13)

                     В допълнение Г, точка Г.1.1.4 фигура Г.1, „Механични габарити на пантографа“, се заменя със следната фигура:
                     „Фигура Г.1

                        Механични габарити на пантографа

                        “

                     14)

                     В таблица Д.1 от допълнение Д се добавят редове 9 и 10:

                                 „9

                                 EN 50463-3

                                 Железопътна техника. Измерване на енергията на борда на железопътните превозни средства. Част 3: Обработка на данни

                                 2017

                                 Наземна система за събиране на данни за енергията (4.2.17)

                                 10

                                 EN 50463-4

                                 Железопътна техника. Измерване на енергията на борда на железопътните превозни средства. Част 4: Съобщения

                                 2017

                                 Наземна система за събиране на данни за енергията (4.2.17)“

                     15)

                     Текстът на допълнение Е се заменя с „Преднамерено заличено“.

                     16)

                     В допълнение Ж, таблица Ж.1 — „Речник на термините“, редът „Изолатор на неутрална секция“ се заличава.

         ПРИЛОЖЕНИЕ II
         Приложението към Регламент (ЕС) № 1302/2014 се изменя, както следва:

                     1)

                     В глава 4 — „Характеризиране на подсистемата „Подвижен състав“, точка 4.2.8.2.8 „Бордова система за измерване на енергия“ се заменя със следната точка:
                     „4.2.8.2.8   Бордова система за измерване на енергия
                     4.2.8.2.8.1   Общи положения

                                 (1)

                                 Бордовата система за измерване на енергия (EMS) представлява система за измерване на общата активна и реактивна електроенергия, получена от или върната към (по време на рекуперативно спиране) контактната мрежа от електрическата влакова съставна единица.

                                 (2)

                                 Бордовата система за измерване на енергия включва най-малко следните функции: Функция за измерване на енергия (EMF), както е посочено в точка 4.2.8.2.8.2; система за обработка на данни (DHS), както е посочено в точка 4.2.8.2.8.3.

                                 (3)

                                 Подходяща комуникационна система ще изпраща събраните набори от данни за фактуриране на енергията (СДФЕ) на наземна система за събиране на данни (DCS). Интерфейсните протоколи и форматът на прехвърляните данни между EMS и DCS трябва да отговарят на изискванията, посочени в точка 4.2.8.2.8.4.

                                 (4)

                                 Тази система е подходяща за търговско мерене; определените в точка 4.2.8.2.8.3 (4) набори от данни, предоставяни от тази система, трябва да се приемат за фактуриране от всички държави членки.

                                 (5)

                                 номиналният ток и напрежение на системата за измерване на енергия (EMS) трябва да съответстват на номиналния ток и напрежение на електрическата влакова съставна единица; системата за измерване на енергия трябва да продължава да работи правилно при смяна между няколко системи за захранване с тягова енергия.

                                 (6)

                                 Данните, съхранявани в EMS, трябва да са защитени срещу загуба на захранване, а самата бордова система за измерване на енергия трябва да е защитена срещу неразрешен достъп.

                                 (7)

                                 Бордова функция за определяне на местоположението, която получава данни от външен източник за системата за обработка на данни (DHS), трябва да бъде осигурена в мрежи, където такава функция е необходима единствено за целите на фактурирането. При всички положения, системата EMS трябва да може да предоставя съвместима функция за определяне на местоположението. Ако функцията за определяне на местоположението е осигурена, тя трябва да отговаря на изискванията, определени в спецификацията, посочена в допълнение Й-1, индекс 116.

                                 (8)

                                 Елементите на системата EMS, нейната бордова функция за определяне на местоположението, описанието на обмена на данни от бордовата към наземната система, както и метрологичният контрол, включително класът на точност на функцията за измерване на енергия (EMF), трябва да са записани в техническата документация, описана в точка 4.2.12.2 на настоящата ТСОС.

                                 (9)

                                 В документацията по поддръжката, описана в точка 4.2.12.3 от настоящата ТСОС, трябва да e включена всяка процедура за периодична проверка, за да се осигури необходимата степен на точност на EMS по време на нейния експлоатационен период.

                           4.2.8.2.8.2   Функция за измерване на енергия (EMF)

                                 (1)

                                 Функцията за измерване на енергията (EMF) трябва да осигурява измерването на напрежението и тока, изчисляването на енергията, а също и генерирането на данни за енергията.

                                 (2)

                                 Данните за енергията, генерирани от функцията за измерване на енергия, трябва да са с еталонен времеви период от 5 минути, определен от универсалното координирано време (UTC) в края на всеки еталонен период; с начало на времевия отчет от 00:00:00; допуска се използването на по-кратък период на измерване, ако данните могат да бъдат агрегирани на борда до 5-минутен еталонен период.

                                 (3)

                                 Грешката на EMF при измерването на активната енергия трябва да е в съответствие с точки от 4.2.3.1 до 4.2.3.4 на спецификацията, посочена в допълнение Й-1, индекс 117.

                                 (4)

                                 Върху всяко устройство, съдържащо една или повече функции за измерване на енергия, трябва да са обозначени: метрологичният контрол и класът му на точност съгласно означенията на класовете, посочени в спецификацията, определена в точки 4.3.3.4, 4.3.4.3 и 4.4.4.2 от спецификацията, посочена в допълнение Й-1, индекс 117.

                                 (5)

                                 Оценката на съответствието на грешката е посочена в точка 6.2.3.19а.

                           4.2.8.2.8.3   Система за обработка на данни (DHS)

                                 (1)

                                 Системата за обработка на данни (DHS) генерира набор от събрани данни, предназначени за целите на фактурирането на енергията, като комбинира данни от EMF с времеви данни и, когато е необходимо, данни за географското местоположение и ги запаметява, за да бъдат изпратени до наземна система за събиране на данни (DCS) чрез комуникационна система.

                                 (2)

                                 Системата за обработка на данни трябва да събира данните, без да ги поврежда, и да е с вградено запаметяващо устройство с памет с капацитет, достатъчен за съхранение на събраните данни от най-малко 60 дни непрекъсната работа. Трябва да се използва същият еталонен времеви период като онзи, който се използва в EMF.

                                 (3)

                                 DHS трябва да позволява получаване на локални запитвания за целите на одитирането и за възстановяването на данни.

                                 (4)

                                 Системата за обработка на данни трябва да генерира набори от събрани данни за фактуриране на енергията (СДФЕ) чрез комбиниране на следните данни за всеки еталонен времеви период:

                                             —

                                             уникална идентификация на точката на потребление на EMS, съгласно спецификацията, посочена в допълнение Й-1, индекс 118,

                                             —

                                             краен момент на всеки период, определен като година, месец, ден, час, минута и секунда,

                                             —

                                             данни за местоположението, в края на всеки период,

                                             —

                                             консумираната/върнатата в мрежата активна и реактивна (ако е приложимо) енергия във всеки период, в единици „ватчас“ (активна енергия) и „варчас“ (реактивни енергия) или техните кратни на десет.

                                 (5)

                                 Оценката на съответствието на събирането и обработката на данни, генерирани от DHS, е определена в точка 6.2.3.19а.

                           4.2.8.2.8.4   Интерфейсни протоколи и формат на прехвърляните данни между EMS и DCS
                     Обменът на данни между EMS и DCS трябва да отговаря на следните изисквания:

                                 —

                                 Приложните услуги (приложен слой) на EMS трябва да съответстват на точка 4.3.3.1 на спецификацията, посочена в допълнение Й-1, индекс 119.

                                 —

                                 Правата за достъп на приложните услуги трябва да съответстват на точка 4.3.3.3 на спецификацията, посочена в допълнение Й-1, индекс 119.

                                 —

                                 Структурата (слой на данните) за приложните услуги трябва да съответства на схемата XML, определена в точка 4.3.4 на спецификацията, посочена в допълнение Й-1, индекс 119.

                                 —

                                 Механизмът на съобщението (слой на съобщенията) за осигуряване на приложните услуги трябва да съответства на методите и на схемата XML, определена в точка 4.3.5 на спецификацията, посочена в допълнение Й-1, индекс 119.

                                 —

                                 Протоколите на приложението за поддръжане на механизма на съобщението трябва да съответстват на точка 4.3.6 от спецификацията, посочена в допълнение Й-1, индекс 119.

                                 —

                                 Бордовата система за измерване на енергия (EMS) трябва да използва поне една от комуникационните архитектури в точка 4.3.7 от спецификацията, посочена в допълнение Й-1, индекс 119.“;

                     2)

                     В глава 4 — „Характеризиране на подсистемата „Подвижен състав“, точка 4.2.12.2 (14) се заменя със следното:

                                 „(14)

                                 Елементите на бордова система за измерване на енергия, както и на нейната бордова функция за определяне на местоположението (незадължителна), както се изисква в точка 4.2.8.2.8. Описание на обмена на данни от бордовата към наземната система, метрологичния контрол, включително функциите, свързани с класовете на точност на измерване на напрежението, измерването на тока и изчисляването на енергията“;

                     3)

                     В глава 6 „Оценка на съответствието или годността за употреба и „ЕО“ проверка“, под точка 6.2.3.19 се добавя следната точка:
                     „6.2.3.19а   Бордова система за измерване на енергия (точка 4.2.8.2.8)
                     (1)   Функция за измерване на енергия (EMF)
                     Точността на всяко устройство, съдържащо една или повече функции за измерване на енергия, се оценява чрез изпитване на всяка функция, при стандартни условия, с използване на съответния метод, както е описано в точки 5.4.3.4.1, 5.4.3.4.2 и 5.4.4.3.1 от спецификацията, посочена в допълнение Й-1, индекс 117. Обхватът за входната величина и за фактора на мощността при изпитването трябва да отговарят на стойностите, посочени в таблица 3 от спецификацията, посочена в допълнение Й-1, индекс 117.
                     Влиянието на температурата върху точността на всяко устройство, съдържащо една или повече функции на EMF, се оценява чрез изпитване на всяка функция, при стандартни условия (с изключение на температурата), като се използва съответният метод, както е описано в точки 5.4.3.4.3.1 и 5.4.4.3.2.1 от спецификацията, посочена в допълнение Й-1, индекс 117.
                     Средният температурен коефициент на всяко изделие, съдържащо една или повече функции за измерване на енергия, се оценява чрез изпитване на всяка функция, при стандартни условия (с изключение на температурата), като се използва съответният метод, както е описано в точки 5.4.3.4.3.2 и 5.4.4.3.2.2 от спецификацията, посочена в допълнение Й-1, индекс 120.
                     (2)   Система за обработка на данни (DHS)
                     Събирането и обработката на данни в рамките на DHS трябва да се оценява с помощта на изпитване и използване на метод съгласно спецификацията, посочена в допълнение Й-1, индекс 121.
                     (3)   Бордова система за измерване на енергия (EMS)
                     Бордовата система за измерване на енергия (EMS) трябва да бъде оценена с помощта на изпитване съгласно описанието в спецификацията, посочена в спецификацията, посочена в допълнение Й-1, индекс 122.“

                     4)

                     В глава 7 — „Прилагане на изискванията“, под точка 7.1.1.4 се добавя следната точка:
                     „7.1.1.4a   Преходна мярка относно изискването за бордова система за измерване на енергия
                     Изискванията, определени в т. 4.2.8.2.8, не са задължителни по време на преходния период, който завършва на 1 януари 2022 г. за проекти, които към 14 юни 2018 г. са в напреднал стадий на разработване, договори в процес на изпълнение и за подвижен състав със съществуващ проект, както е определено в точка 7.1.1.2 от настоящата ТСОС.
                     Когато изискванията, определени в т. 4.2.8.2.8.4, не се прилагат, се прилагат националните правила по отношение на спецификациите, свързани с интерфейсните протоколи и формата за предаване на данни, а в техническата документация се предоставя описание на обмена на данни от бордовата към наземната система.“

                     5)

                     В списъка „ДОПЪЛНЕНИЯ“, след глава 7, текстът „Допълнение Г: Уреди за измерване на енергията“ се заменя с „Допълнение Г: Преднамерено заличено“.

                     6)

                     Текстът на допълнение Г се заменя с „Преднамерено заличено“.

                     7)

                     Във втората таблица на допълнение И: „Аспекти, за които няма техническа спецификация (открити въпроси)“, се заличава следният ред:

                                 „Бордова система за измерване на енергия

                                 4.2.8.2.8 и Допълнение Г

                                 Комуникация между бордови и наземни системи: спецификация, отнасяща се за интерфейсните протоколи и формата на прехвърляне на данните.

                                 В техническата документация трябва да има описание на комуникация между между бордови и наземни системи.
                                 Следва да бъдат използвани стандартните серии EN 61375-2-6“

                     8)

                     В допълнение Й-1, „Стандарти или нормативни документи“, индексите 103, 104 и 105 се заменят с индексите по-долу:

                                 „103

                                 НЕ СЕ ИЗПОЛЗВА

                                 104

                                 НЕ СЕ ИЗПОЛЗВА

                                 105

                                 НЕ СЕ ИЗПОЛЗВА“

                     9)

                     В допълнение Й-1, „Стандарти или нормативни документи“, се добавят посочените по-долу индекси:

                                 „106

                                 НЕ СЕ ИЗПОЛЗВА

                                 107

                                 НЕ СЕ ИЗПОЛЗВА

                                 108

                                 НЕ СЕ ИЗПОЛЗВА

                                 109

                                 НЕ СЕ ИЗПОЛЗВА

                                 110

                                 НЕ СЕ ИЗПОЛЗВА

                                 111

                                 НЕ СЕ ИЗПОЛЗВА

                                 112

                                 НЕ СЕ ИЗПОЛЗВА

                                 113

                                 НЕ СЕ ИЗПОЛЗВА

                                 114

                                 НЕ СЕ ИЗПОЛЗВА

                                 115

                                 НЕ СЕ ИЗПОЛЗВА

                                 116

                                 Бордова функция за определяне на местоположението – изисквания

                                 4.2.8.2.8.1

                                 EN 50463-3:2017

                                 4.4

                                 117

                                 Грешка на измерването на енергия при измерване на активна енергия:

                                             Изисквания

                                             означения на класовете

                                             Методика за оценка

                                 4.2.8.2.8.2
                                 6.2.3.19a

                                 EN 50463-2:2017

                                 4.2.3.1, 4.2.3.2, 4.2.3.3 и 4.2.3.4
                                 4.3.3.4, 4.3.4.3 и 4.4.4.2
                                 5.4.3.4.1, 5.4.3.4.2, 5.4.4.3.1, таблица 3, 5.4.3.4.3.1 и 5.4.4.3.2.1

                                 118

                                 Функция за измерване на енергия: Определяне на точките на консумация -– определения

                                 4.2.8.2.8.3

                                 EN 50463-1:2017

                                 4.2.5.2

                                 119

                                 Интерфейсните протоколи между бордовата система за измерване на енергия (EMS) и наземна система за събиране на данни (DCS) – изисквания

                                 4.2.8.2.8.4

                                 EN 50463-4:2017

                                 4.3.3.1, 4.3.3.3, 4.3.4, 4.3.5, 4.3.6 и 4.3.7

                                 120

                                 Функция за измерване на енергия: среден температурен коефициент на всяко устройство – методика за оценка

                                 6.2.3.19a

                                 EN 50463-2:2017

                                 5.4.3.4.3.2 и 5.4.4.3.2.2

                                 121

                                 Събиране и обработка на данни в системата за обработка на данни – методика за оценка

                                 6.2.3.19a

                                 EN 50463-3:2017

                                 5.4.8.3, 5.4.8.5 и 5.4.8.6

                                 122

                                 Бордова система за измерване на енергия — изпитвания

                                 6.2.3.19a

                                 EN 50463-5:2017

                                 5.3.3 и 5.5.4“


title: Регламент за изпълнение (ЕС) 2018/866 на Комисията от 13 юни 2018 година за определяне на ставката на корекция на директните плащания в съответствие с Регламент (ЕС) № 1306/2013 на Европейския парламент и на Съвета по отношение на календарната 2018 година

text:
               14.6.2018

               BG

               Официален вестник на Европейския съюз

               L 149/1

         РЕГЛАМЕНТ ЗА ИЗПЪЛНЕНИЕ (ЕС) 2018/866 НА КОМИСИЯТА
   от 13 юни 2018 година
   за определяне на ставката на корекция на директните плащания в съответствие с Регламент (ЕС) № 1306/2013 на Европейския парламент и на Съвета по отношение на календарната 2018 година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 26, параграф 3 от него,
   след консултации с Комитета по земеделските фондове,
   като има предвид, че:

               (1)

               Съгласно член 25 от Регламент (ЕС) № 1306/2013 се предвижда създаването на резерв, предназначен за предоставяне на допълнителна подкрепа за селскостопанския сектор в случай на значими кризисни ситуации, които засягат селскостопанското производство или дистрибуция, чрез прилагане в началото на всяка година на намаление на директните плащания в рамките на механизма за финансова дисциплина, посочен в член 26 от същия регламент.

               (2)

               В член 26, параграф 1 от Регламент (ЕС) № 1306/2013 се предвижда, че за да се гарантира спазването на годишните тавани, установени в Регламент (ЕС, Евратом) № 1311/2013 на Съвета (2), за финансирането на свързани с пазара разходи и директни плащания се определя ставка на корекция на директните плащания, когато прогнозите за финансирането на мерките в рамките на посочения подтаван за дадена финансова година показват, че приложимите годишни тавани ще бъдат надвишени.

               (3)

               Сумата на резерва за кризи в селскостопанския сектор, включена в проектобюджета на Комисията за 2019 г., възлиза на 468,7 млн. евро по текущи цени. За покриването на тази сума механизмът за финансова дисциплина трябва да се прилага за календарната 2018 година по отношение на директните плащания по схемите за подпомагане, изброени в приложение I към Регламент (ЕС) № 1307/2013 на Европейския парламент и на Съвета (3).

               (4)

               Прогнозите за директните плащания и свързаните с пазара разходи, определени в проектобюджета на Комисията за 2019 г., сочат, че няма необходимост от по-нататъшна финансова дисциплина.

               (5)

               В съответствие с член 26, параграф 3 от Регламент (ЕС) № 1306/2013 ставката на корекция следва да се определи до 30 юни на календарната година, за която се прилага тази ставка на корекция.

               (6)

               Като общо правило земеделските стопани, които са подали заявление за помощ за директни плащания за дадена календарна година N, получават плащанията в рамките на определен срок за плащане през финансовата година N + 1. Държавите членки обаче могат да извършват закъснели плащания в полза на земеделски стопани след изтичането на този срок за плащане, в рамките на определени срокове. Такива закъснели плащания могат да бъдат извършени през следваща финансова година. Когато за дадена календарна година се прилага финансова дисциплина, ставката на корекция не следва да се прилага за плащанията по заявления за помощ, подадени през календарни години, различни от календарната година, за която се прилага финансовата дисциплина. Поради това, с цел да се осигури равно третиране на земеделските стопани, е уместно да се предвиди ставката на корекцията да се прилага единствено спрямо плащанията по заявления за помощ, подадени през календарната година, за която се прилага финансовата дисциплина, независимо кога се извършва плащането в полза на земеделските стопани.

               (7)

               Съгласно член 8, параграф 1 от Регламент (ЕС) № 1307/2013 ставката на корекция на директните плащания, определена в съответствие с член 26 от Регламент (ЕС) № 1306/2013, се прилага само по отношение на директните плащания, надвишаващи 2 000 EUR, които се отпускат на земеделските стопани за съответната календарна година. Освен това в член 8, параграф 2 от Регламент (ЕС) № 1307/2013 се предвижда, че вследствие на постепенното въвеждане на директните плащания ставката на корекция за Хърватия следва да се прилага едва от 1 януари 2022 г. Поради това ставката на корекция, която се определя с настоящия регламент, не следва да се прилага спрямо плащанията за земеделските стопани в посочената държава членка,

         ПРИЕ НАСТОЯЩИЯ РЕГЛАМЕНТ:
   Член 1
   1.   За целите на определяне на ставката на корекция в съответствие с членове 25 и 26 от Регламент (ЕС) № 1306/2013 и в съответствие с член 8, параграф 1 от Регламент (ЕС) № 1307/2013 сумите на директните плащания по схемите за подпомагане, изброени в приложение I към Регламент (ЕС) № 1307/2013, които ще се отпускат на земеделски стопани над сумата от 2 000 EUR по заявление за помощ, подадено за календарната 2018 година, се намаляват със ставка на корекция 1,422184 %.
   2.   Предвиденото в параграф 1 намаляване не се прилага в Хърватия.
   Член 2
   Настоящият регламент влиза в сила на седмия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 13 юни 2018 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 549.

      (2)  Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).

      (3)  Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (ОВ L 347, 20.12.2013 г., стр. 608).


title: Регламент за изпълнение (ЕС) 2018/870 на Съвета от 14 юни 2018 година за прилагане на член 21, параграф 1 от Регламент (ЕС) 2016/44 за ограничителни мерки с оглед на положението в Либия

text:
               15.6.2018

               BG

               Официален вестник на Европейския съюз

               L 152/1

         РЕГЛАМЕНТ ЗА ИЗПЪЛНЕНИЕ (ЕС) 2018/870 НА СЪВЕТА
   от 14 юни 2018 година
   за прилагане на член 21, параграф 1 от Регламент (ЕС) 2016/44 за ограничителни мерки с оглед на положението в Либия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) 2016/44 на Съвета от 18 януари 2016 г. за ограничителни мерки с оглед на положението в Либия и за отмяна на Регламент (ЕС) № 204/2011 (1), и по-специално член 21, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 18 януари 2016 г. Съветът прие Регламент (ЕС) 2016/44.

               (2)

               На 7 юни 2018 г. комитетът към Съвета за сигурност на ООН, създаден съгласно Резолюция 1970 (2011) на Съвета за сигурност на ООН, добави шест лица към списъка на лицата и образуванията, подлежащи на ограничителни мерки.

               (3)

               Поради това приложение II към Регламент (ЕС) 2016/44 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение II към Регламент (ЕС) 2016/44 се изменя съгласно предвиденото в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 юни 2018 година.

            За Съвета

            Председател

         Е. ЗАХАРИЕВА

      (1)  ОВ L 12, 19.1.2016 г., стр. 1.

      ПРИЛОЖЕНИЕ
      Следните лица се добавят към списъка в приложение II към Регламент (ЕС) 2016/44:

                  21.

                     Име: 1. Ermias 2: Ghermay 3: няма данни 4: няма данни

                     Звание: няма данни Назначение: Лидер на транснационална мрежа за трафик Дата на раждане: Около 35—45-годишен Място на раждане: (вероятно Asmara, Еритрея) Достоверен псевдоним: няма данни Недостоверен псевдоним: a) Ermies Ghermay б) Ermias Ghirmay Гражданство: Еритрея Паспорт номер: няма данни Национален идентификационен номер: няма данни Адрес: (известен адрес: Триполи, Tarig sure no. 51, вероятно се е преместил в Sabratha през 2015 г.) Дата на включване в списъка:7 юни 2018 г.Друга информация: Включен в списъка съгласно точки 15 и 17 от Резолюция 1970 (забрана за пътуване, замразяване на активи).
                  Включен в списъка съгласно точка 22, буква а) от Резолюция 1970 (2011); точка 4, буква а) от Резолюция 2174 (2014) и точка 11, буква а) от Резолюция 2213 (2015).

                     Допълнителна информация

                  За Ermias Ghermay има подробни доказателства от множество надеждни източници, включително наказателни разследвания, в които той е посочен като един от най-важните участници от Субсахарска Африка в незаконния трафик на мигранти в Либия. Ermias Ghermay е лидер на транснационална мрежа, отговорна за трафика и контрабандата на десетки хиляди мигранти, предимно от Африканския рог към бреговете на Либия и оттам към държавите на местоназначение в Европа и Съединените щати. Разполага с въоръжени мъже, както и със складове и лагери за задържане, в които според сведенията спрямо мигрантите са извършвани сериозни нарушения на правата на човека. Работи в тясно сътрудничество с мрежите за контрабанда в Либия, като тази на Abu-Qarin, и се счита за тяхната „Източна верига за доставки“. Неговата мрежа се простира от Судан до бреговете на Либия и до Европа (Италия, Франция, Германия, Нидерландия, Швеция и Обединеното кралство), както и до Съединените щати. Ghermay контролира частни лагери за задържане в района на северозападното крайбрежие на Либия, където мигрантите са задържани и срещу тях са извършвани сериозни посегателства. От тези лагери мигрантите се транспортират в Sabratha или Zawiya. През последните години Ghermay е организирал огромен брой рисковани пътувания през морето, с което е изложил мигрантите (включително много непълнолетни лица) на опасност от смърт. През 2015 г. съдът в Палермо (Италия) издава заповеди за арест на Ermias Ghermay във връзка с контрабандата на хиляди мигранти при нечовешки условия, включително корабокрушението край Лампедуза от 13 октомври 2013 г., при което загиват 266 души.

                  22.

                     Име: 1. Fitiwi 2: Abdelrazak 3: няма данни 4: няма данни

                     Звание: няма данни Назначение: Лидер на транснационална мрежа за трафик Дата на раждане: Около 30—35-годишен Място на раждане: Massaua, Еритрея Достоверен псевдоним: няма данни Недостоверен псевдоним: Fitwi Esmail Abdelrazak Гражданство: Еритрея Паспорт номер: няма данни Национален идентификационен номер: няма данни Адрес: няма данни Дата на включване в списъка:7 юни 2018 г.Друга информация: Включен в списъка съгласно точки 15 и 17 от Резолюция 1970 (забрана за пътуване, замразяване на активи).
                  Включен в списъка съгласно точка 22, буква а) от Резолюция 1970 (2011); точка 4, буква а) от Резолюция 2174 (2014) и точка 11, буква а) от Резолюция 2213 (2015).

                     Допълнителна информация

                  Fitiwi Abdelrazak е лидер на транснационална мрежа, отговорна за трафика и контрабандата на десетки хиляди мигранти, предимно от Африканския рог към бреговете на Либия и оттам към държавите на местоназначение в Европа и Съединените щати. Fitiwi Abdelrazak е идентифициран в открити източници и в няколко наказателни разследвания като един от високопоставените участници, отговорни за експлоатацията и злоупотребите с голям брой мигранти в Либия. Abdelrazak има широки контакти в рамките на либийските мрежи за трафик и е натрупал огромно богатство от незаконен трафик на мигранти. Разполага с въоръжени мъже, както и със складове и лагери за задържане, в които са извършвани сериозни нарушения на правата на човека. Неговата мрежа е съставена от клетки, простиращи се от Судан, Либия и Италия до държавите на местоназначение за мигрантите. Мигрантите в неговите лагери са докарвани и от други места, като например други местни центрове за задържане. От тези лагери мигрантите се транспортират до либийския бряг. Abdelrazak е организирал безбройни рисковани пътувания през морето, с което е изложил мигрантите (включително непълнолетни лица) на опасност от смърт. Abdelrazak е свързан най-малко с две корабокрушения с фатални последици в периода между април 2014 г. и юли 2014 г.

                  23.

                     Име: 1. Ahmad 2: Oumar 3: al-Dabbashi 4: няма данни

                     Звание: няма данни Назначение: Командир на милицията Anas al-Dabbashi, ръководител на транснационална мрежа за трафик Дата на раждане: Около 30-годишен Място на раждане: (вероятно Sabratha, околностите на Talil) Достоверен псевдоним: няма данни Недостоверен псевдоним: a) Al-Dabachi б) Al Ammu в) Чичото г) Al-Ahwal Гражданство: Либия Паспорт №: няма данни Национален идентификационен номер: няма данни Адрес: a) Garabulli, Либия б) Zawiya, Либия Дата на включване в списъка:7 юни 2018 г.Друга информация: Включен в списъка съгласно точки 15 и 17 от Резолюция 1970 (забрана за пътуване, замразяване на активи).
                  Включен в списъка съгласно точка 22, буква а) от Резолюция 1970 (2011); точка 4, буква а) от Резолюция 2174 (2014) и точка 11, буква а) от Резолюция 2213 (2015).

                     Допълнителна информация

                  Ahmad al-Dabbashi е командир на милицията Anas al-Dabbashi, която преди е развивала дейност в крайбрежната зона между Sabratha и Melita. Al-Dabbashi е важен лидер в незаконните дейности, свързани с трафика на мигранти. Кланът и милицията al-Dabbashi също поддържат връзки с групи, занимаващи се с тероризъм и насилствен екстремизъм. Понастоящем Al-Dabbashi действа в района на Zawiya, след като през октомври 2017 г. избухват насилствени сблъсъци с други милиции и съпернически организации за трафик на хора около крайбрежната зона, което води до над 30 загинали, включително цивилно население. В отговор на свалянето му от 4 декември 2017 г. Ahmad al-Dabbashi публично обещава да се върне в Sabratha с оръжие и сила. Съществуват множество доказателства, че милицията на Al-Dabbashi е имала пряко участие в незаконния трафик и контрабандата на мигранти, както и че тя контролира зони за заминаване на мигрантите, лагери, сигурни квартири и лодки. Има информация в подкрепа на заключението, че Al-Dabbashi е поставял мигрантите (включително непълнолетни лица) в жестоки условия, което понякога е водело до фатални последици на сушата и в морето. След ожесточени сблъсъци между милицията на al-Dabbashi и други милиции в Sabratha, са намерени хиляди мигранти (много от тях в тежко състояние), като повечето са държани в центрове на бригадата „Мъчениците Anas al-Dabbashi“ и милицията al-Ghul. Кланът al-Dabbashi и свързаната с него милиция Anas al-Dabbashi поддържат дългогодишни връзки с Ислямска държава в Ирак и Леванта (ИДИЛ) и свързаните с нея формирования. Няколко бойци на ИДИЛ са били в техните редици, включително Abdallah al-Dabbashi, „халифа“ на ИДИЛ от Sabratha. Освен това Al-Dabbashi е заподозрян за участие в организирането на убийството на Sami Khalifa al-Gharabli, определен от общинския съвет на Sabratha да противодейства на операциите по контрабанда на мигранти през юли 2017 г. Дейностите на Al-Dabbashi до голяма степен допринасят за растящото насилие и несигурност в западните части на Либия и застрашават мира и стабилността в Либия и в съседните страни.

                  24.

                     Име: 1. MUS'AB 2: ABU-QARIN 3: няма данни 4: няма данни

                     Звание: няма данни Назначение: Лидер на транснационална мрежа за трафик Дата на раждане:19 януари 1983 г.Място на раждане: Sabratha, Либия Достоверен псевдоним: няма данни Недостоверен псевдоним: a) ABU-AL QASSIM OMAR Musab Boukrin б) Доктора в) Al-Grein Гражданство: Либия Паспорт №: a) 782633, издаден на 31 май 2005 г.б) 540794, издаден на 12 януари 2008 г.Национален идентификационен номер: няма данни Адрес: няма данни Дата на включване в списъка:7 юни 2018 г.Друга информация: Включен в списъка съгласно точки 15 и 17 от Резолюция 1970 (забрана за пътуване, замразяване на активи).
                  Включен в списъка съгласно точка 22, буква а) от Резолюция 1970 (2011); точка 4, буква а) от Резолюция 2174 (2014) и точка 11, буква а) от Резолюция 2213 (2015).

                     Допълнителна информация

                  MUS'ab Abu-Qarin се счита за основен участник в трафика на хора и контрабандата на мигранти в района на Sabratha, но работи също от Zawiya и Garibulli. Неговата транснационална мрежа обхваща Либия, европейски дестинации, страните от Субсахарска Африка за наемането на мигранти и арабските страни за финансовия сектор. Надеждни източници са документирали неговите тайни споразумения в областта на трафика на хора и контрабандата с Ermias Ghermay, който се занимава с „Източната верига за доставки“ от името на Abu-Qarin. Има доказателства, че Abu-Qarin е установил взаимоотношения в Zawiya с други участници в бизнеса с трафик на хора, най-вече с Mohammed Kachlaf (негов братовчед и ръководител на бригадата al-Nasr, също предложен за включване в списъка). Бивш съучастник на Abu-Qarin, който понастоящем си сътрудничи с либийските власти, твърди, че Abu-Qarin е организирал пътувания през морето за 45 000 души само през 2015 г., с което е изложил мигрантите (включително непълнолетни лица) на опасност от смърт. Abu-Qarin е организаторът на пътуване от 18 април 2015 г., довело до корабокрушение в Сицилианския канал и причинило смъртта на 800 души. Доказателства, включително от експертната група на ООН, показват, че е отговорен за подлагането на мигранти на жестоки условия, включително в Триполи, близо до района на Al-Wadi и крайбрежните курорти, близо до Sabratha, където са държани мигрантите. Има сведения, че Abu-Qarin е бил близък до клана al-Dabbashi в Sabratha до избухването на конфликт по повод на „данък защита“. Източници твърдят, че Abu-Qarin е плащал на лица, близки до насилствените екстремисти в района на Sabratha, за да получи одобрение за контрабанда на мигранти от името на кръгове от насилствени екстремисти, които извличат финансови ползи от незаконната имиграция. Abu-Qarin е свързан с мрежа от контрабандисти, съставена от салафистки въоръжени групировки, в Триполи, Sebha и Kufra.

                  25.

                     Име: 1. Mohammed 2: Kachlaf 3: няма данни 4: няма данни

                     Звание: няма данни Назначение: Командир на бригадата Shuhada al-Nasr, ръководител на охраната на нефтопреработвателната рафинерия в Zawiya Дата на раждане: няма данни Място на раждане: Zawiya, Либия Достоверен псевдоним: няма данни Недостоверен псевдоним: a) Kashlaf б) Koshlaf в) Keslaf г) al-Qasab Гражданство: Либия Паспорт №: няма данни Национален идентификационен номер: няма данни Адрес: Zawiya, Либия Дата на включване в списъка:7 юни 2018 г.Друга информация: Включен в списъка съгласно точки 15 и 17 от Резолюция 1970 (забрана за пътуване, замразяване на активи).
                  Включен в списъка съгласно точка 22, буква а) от Резолюция 1970 (2011); точка 4, буква а) от Резолюция 2174 (2014) и точка 11, буква а) от Резолюция 2213 (2015).

                     Допълнителна информация

                  Mohammed Kachlaf е ръководител на бригадата Shuhada al Nasr в Zawiya, Западна Либия. Неговата милиция контролира рафинерията в Zawiya — централен възел на дейностите по контрабанда на мигранти. Kachlaf контролира също и центрове за задържане, включително центъра за задържане Nasr — официално под контрола на DCIM. Както е документирано в различни източници, мрежата на Kachlaf е една от най-силно доминиращите в областта на контрабандата на мигранти и експлоатацията на мигранти в Либия. Kachlaf има солидни връзки с началника на местното звено на бреговата охрана на Zawiya, al-Rahman al-Milad, което залавя лодки с мигранти, често на съпернически мрежи за контрабанда на мигранти. След това мигрантите се завеждат до места за задържане под контрола на милицията Al Nasr, където според сведенията биват държани в критични условия. Експертната група за Либия е събрала доказателства за мигранти, които често са пребивани, а други, особено жени от страните от Субсахарска Африка и Мароко, са продавани на местния пазар като „сексуални роби“. Експертната група констатира също, че Kachlaf си сътрудничи с други въоръжени групи и е участвал в множество ожесточени сблъсъци през 2016 и 2017 г.

                  26.

                     Име: 1. Abd 2: Al-Rahman 3: al-Milad 4: няма данни

                     Звание: няма данни Назначение: Командир на бреговата охрана в Zawiya Дата на раждане: Около (29-годишен) Място на раждане: Триполи, Либия Достоверен псевдоним: няма данни Недостоверен псевдоним: a) Rahman Salim Milad б) al-Bija Гражданство: Либия Паспорт №: няма данни Национален идентификационен номер: няма данни Адрес: Zawiya, Либия Дата на включване в списъка:7 юни 2018 г.Друга информация: Включен в списъка съгласно точки 15 и 17 от Резолюция 1970 (забрана за пътуване, замразяване на активи).
                  Включен в списъка съгласно точка 22, буква а) от Резолюция 1970 (2011); точка 4, буква а) от Резолюция 2174 (2014) и точка 11, буква а) от Резолюция 2213 (2015).

                     Допълнителна информация

                  Abd Al Rahman al-Milad ръководи регионалното звено на бреговата охрана в Zawiya, което е постоянно свързвано с насилие срещу мигранти и други контрабандисти на хора. Експертната група на ООН твърди, че Milad, както и други служители на бреговата охрана, имат пряко участие в потапянето на плавателни съдове с мигранти на борда, чрез използването на огнестрелни оръжия. Al-Milad си сътрудничи с други контрабандисти на мигранти, като Mohammed Kachlaf (също предложен за включване в списъка), който според източниците му осигурява защита при извършването на незаконни дейности, свързани с трафик и контрабанда на мигранти. Няколко свидетели по наказателни разследвания са заявили, че са били задържани в морето от въоръжени мъже от кораб на бреговата охрана с наименование Tallil (използван от al-Milad) и отведени в центъра за задържане al-Nasr, където според сведенията са били държани при жестоки условия и подложени на побои.


title: Регламент за изпълнение (ЕС) 2018/1009 на Съвета от 17 юли 2018 година за прилагане на Регламент (ЕС) 2017/1509 за ограничителни мерки срещу Корейската народнодемократична република

text:
               18.7.2018

               BG

               Официален вестник на Европейския съюз

               L 181/1

         РЕГЛАМЕНТ ЗА ИЗПЪЛНЕНИЕ (ЕС) 2018/1009 НА СЪВЕТА
   от 17 юли 2018 година
   за прилагане на Регламент (ЕС) 2017/1509 за ограничителни мерки срещу Корейската народнодемократична република
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) 2017/1509 на Съвета от 30 август 2017 г. за ограничителни мерки срещу Корейската народнодемократична република и за отмяна на Регламент (ЕО) № 329/2007 (1), и по-специално член 47, параграф 5 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 30 август 2017 г. Съветът прие Регламент (ЕС) 2017/1509.

               (2)

               На 9 юли 2018 г. комитетът към Съвета за сигурност на ООН (СС на ООН), създаден съгласно Резолюция 1718 (2006) на СС на ООН, измени вписването за едно лице и за едно образувание, подлежащи на ограничителни мерки.

               (3)

               Поради това приложение XIII към Регламент (ЕС) 2017/1509 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение XIII към Регламент (ЕС) 2017/1509 се изменя съгласно предвиденото в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 юли 2018 година.

            За Съвета

            Председател

         G. BLÜMEL

      (1)  ОВ L 224, 31.8.2017 г., стр. 1.

      ПРИЛОЖЕНИЕ

                  1.

                  В приложение XIII към Регламент (ЕС) 2017/1509, в частта „а) Физически лица“ вписване 4 се заменя със следното:

                              „4.

                              Ri Hong-sop

                              1940 г.

                              16.7.2009 г.

                              Бивш директор, Център за ядрени изследвания Yongbyon и ръководител на Института за ядрени оръжия, ръководил е три основни съоръжения, които подпомагат производството на плутониеви проби за оръжейни цели: инсталацията за производство на гориво, ядрения реактор и съоръжението за преработка.“

                  2.

                  В приложение XIII към Регламент (ЕС) 2017/1509, в частта „б) Юридически лица, образувания и органи“ вписване 28 се заменя със следното:

                              „28.

                              Отдел „Сектор за производство на боеприпаси“

                              Отдел „Промишленост за военни доставки“

                              Пхенян, КНДР

                              2.3.2016 г.

                              MID участва в ключови области на ракетната програма на КНДР. MID носи отговорност за надзора върху производството на КНДР на балистични ракети, в това число Taepo Dong-2. MID ръководи оръжейното производство и научноизследователските и развойни програми в КНДР, включително програмата на КНДР за балистични ракети. Вторият икономически комитет и Втората академия за естествени науки, също посочени през август 2010 г., са подчинени на отдел „Сектор за производство на боеприпаси“. През последните години MID работи по разработката на междуконтитентални балистични ракети KN08 на мобилни установки. Отдел „Сектор за производство на боеприпаси“ ръководи ядрената програма на КНДР. Институтът за ядрени оръжия е подчинен на отдел „Сектор за производство на боеприпаси“.“


title: Регламент за изпълнение (ЕС) 2018/1011 на Комисията от 17 юли 2018 година за разрешаване на разширяването на нивата на употреба на обработени с UV лъчи гъби като нова храна съгласно Регламент (ЕС) 2015/2283 на Европейския парламент и на Съвета и за изменение на Регламент за изпълнение (ЕС) 2017/2470 на Комисията (Текст от значение за ЕИП.)

text:
               18.7.2018

               BG

               Официален вестник на Европейския съюз

               L 181/4

         РЕГЛАМЕНТ ЗА ИЗПЪЛНЕНИЕ (ЕС) 2018/1011 НА КОМИСИЯТА
   от 17 юли 2018 година
   за разрешаване на разширяването на нивата на употреба на обработени с UV лъчи гъби като нова храна съгласно Регламент (ЕС) 2015/2283 на Европейския парламент и на Съвета и за изменение на Регламент за изпълнение (ЕС) 2017/2470 на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2015/2283 на Европейския парламент и на Съвета от 25 ноември 2015 г. относно новите храни, за изменение на Регламент (ЕС) № 1169/2011 на Европейския парламент и на Съвета и за отмяна на Регламент (ЕО) № 258/97 и на Регламент (ЕО) № 1852/2001 на Комисията (1), и по-специално член 12 от него,
   като има предвид, че:

               (1)

               В Регламент (ЕС) 2015/2283 се предвижда, че само новите храни, разрешени и включени в списъка на Съюза, могат да бъдат пускани на пазара в рамките на Съюза.

               (2)

               По силата на член 8 от Регламент (ЕС) 2015/2283 беше приет Регламент за изпълнение (ЕС) 2017/2470 на Комисията (2), с който се изготвя списък на Съюза на разрешените нови храни.

               (3)

               В съответствие с член 12 от Регламент (ЕС) 2015/2283 Комисията трябва да вземе решение за разрешаването и за пускането на пазара на Съюза на нова храна, както и за актуализирането на списъка на Съюза.

               (4)

               В съответствие с Регламент (ЕО) № 258/97 на Европейския парламент и на Съвета (3) с Решение за изпълнение (ЕС) 2017/2355 на Комисията (4) беше разрешено пускането на пазара на обработени с UV лъчи гъби като нова храна.

               (5)

               На 23 юли 2015 г. дружествата Banken Champignons Group B.V. и J.K. Holding B.V. подадоха до компетентния орган на Нидерландия заявление за пускане на пазара в Съюза на обработени с UV лъчи гъби (Agaricus bisporus) с повишени нива на витамин D2 като нова храна по смисъла на член 1, параграф 2, буква е) от Регламент (ЕО) № 258/97.

               (6)

               С Регламент за изпълнение (ЕС) 2017/2470 това разрешение стана генерично през януари 2018 г. Тъй като заявлението на това дружество се отнася до гъби с по-високо съдържание на витамин D2, настоящият регламент следва да се счита за разрешаване на разширяването на употребата.

               (7)

               В съответствие с член 35, параграф 1 от Регламент (ЕС) 2015/2283 всяко заявление за пускане на нова храна на пазара в рамките на Съюза, подадено до държава членка в съответствие с член 4 от Регламент (ЕО) № 258/97 и по което не е взето окончателно решение преди 1 януари 2018 г., се разглежда като заявление, подадено съгласно Регламент (ЕС) 2015/2283.

               (8)

               Заявлението за пускане на обработени с UV лъчи гъби (Agaricus bisporus) с повишени нива на витамин D2 на пазара на Съюза като нова храна беше подадено до държава членка в съответствие с член 4 от Регламент (ЕО) № 258/97 и за него са изпълнени и изискванията, установени в Регламент (ЕС) 2015/2283.

               (9)

               На 20 септември 2017 г. компетентният орган на Нидерландия изготви своя доклад за първоначална оценка. В него той стига до заключението, че обработените с UV лъчи гъби (Agaricus bisporus) с повишени нива на витамин D2 отговарят на установените в член 3, параграф 1 от Регламент (ЕО) № 258/97 критерии за нови храни.

               (10)

               На 5 октомври 2017 г. Комисията препрати доклада за първоначална оценка на другите държави членки. Бяха представени коментари от другите държави членки в 60-дневния срок, установен в член 6, параграф 4, първа алинея от Регламент (ЕО) № 258/97, с цел да се гарантира, че не се превишават приемливите горни граници на прием на витамин D, установени от ЕОБХ (5).

               (11)

               С оглед на представените от другите държави членки коментари заявителят предостави допълнителни разяснения, които допринесоха за намаляване на опасенията в удовлетворителна за държавите членки и за Комисията степен.

               (12)

               Тези разяснения дават достатъчно основание да се установи, че обработените с UV лъчи гъби (Agaricus bisporus) с повишени нива на витамин D2 изпълняват изискванията на член 12, параграф 1 от Регламент (ЕС) 2015/2283 при предложените нива на употреба.

               (13)

               В част А, точка 1 от приложение VI към Регламент (ЕС) № 1169/2011 на Европейския парламент и на Съвета (6) се изисква наименованието на храната да включва или да се съпровожда от данни относно специфичната обработка, на която е била подложена, във всички случаи, когато пропускането на тази информация може да заблуди купувача. Тъй като обикновено потребителите не очакват гъбите да са подложени на обработка с UV лъчи, наименованието на тази храна трябва да включва или да се съпровожда от тази информация, за да се избегне въвеждане в заблуждение на потребителите.

               (14)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   1.   Вписването в списъка на Съюза с разрешени нови храни, както е предвиден в член 8 от Регламент (ЕС) 2015/2283, което се отнася до обработени с UV лъчи гъби, се изменя съгласно приложението към настоящия регламент.
   2.   Вписването в списъка на Съюза, посочено в параграф 1, включва условията за употреба и изискванията за етикетиране, определени в приложението към настоящия регламент.
   Член 2
   Приложението към Регламент за изпълнение (ЕС) 2017/2470 се изменя в съответствие с приложението към настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 юли 2018 година.

            За Комисията

            Председател

         Jean-Claude JUNCKER

      (1)  ОВ L 327, 11.12.2015 г., стр. 1.

      (2)  Регламент за изпълнение (ЕС) 2017/2470 на Комисията от 20 декември 2017 г. за изготвяне на списъка на Съюза на новите храни в съответствие с Регламент (ЕС) 2015/2283 на Европейския парламент и на Съвета относно новите храни (ОВ L 351, 30.12.2017 г., стр. 72).

      (3)  Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (ОВ L 43, 14.2.1997 г., стр. 1).

      (4)  Решение за изпълнение (ЕС) 2017/2355 на Комисията от 14 декември 2017 г. за разрешаване на пускането на пазара на обработени с UV лъчи гъби като нова храна съгласно Регламент (ЕО) № 258/97 на Европейския парламент и на Съвета (ОВ L 336, 16.12.2017 г., стр. 52).

      (5)  EFSA Journal (Бюлетин на ЕОБХ), 2012; 10(7):2813.

      (6)  Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ L 304, 22.11.2011 г., стр. 18).

      ПРИЛОЖЕНИЕ
      Приложението към Регламент за изпълнение (ЕС) 2017/2470 се изменя, както следва:

                  1)

                  Вписването за „Обработени с UV лъчи гъби (Agaricus bisporus)“ в таблица 1 (Разрешени нови храни) се заменя със следното:

                              Разрешена нова храна

                              Условия, при които новата храна може да се употребява

                              Допълнителни специфични изисквания за етикетиране

                              Други изисквания

                              „Обработени с UV лъчи гъби (Agaricus bisporus)

                                 Посочена категория храни

                                 Максимални нива на витамин D2

                                          1.

                                          Означението върху етикета на новата храна като такава или на хранителните продукти, в които се съдържа, е „обработени с UV лъчи гъби (Agaricus bisporus)“.

                                          2.

                                          Означението върху етикета на новата храна като такава или на хранителните продукти, в които се съдържа, се придружава от указание „използвана е контролирана обработка със светлина за повишаване на нивата на витамин D“ или „използвана е обработка с UV лъчи за повишаване на нивата на витамин D2“.“

                              Гъби (Agaricus bisporus)

                              20 μg витамин D2/100 g маса в свежо състояние

                  2)

                  Вписването за „Обработени с UV лъчи гъби (Agaricus bisporus)“ в таблица 2 (Спецификации) се заменя със следното:

                              Разрешена нова храна

                              Спецификации

                              „Обработени с UV лъчи гъби (Agaricus bisporus)

                                 Описание/определение:

                              Отглеждани с търговска цел гъби Agaricus bisporus, подложени на обработка с ултравиолетови лъчи, когато са набрани.
                              Ултравиолетово лъчение: процес на облъчване с ултравиолетова светлина с дължина на вълната в диапазона 200—800 nm.

                                 Витамин D2:

                              Химично наименование: (3β,5Z,7E,22E)-9,10-секоергоста-5,7,10(19),22-тетраен-3-ол
                              Синоним: ергокалциферол
                              CAS №: 50-14-6
                              Молекулна маса: 396,65 g/mol

                                 Съдържание:

                              Витамин D2 в крайния продукт: 5—20 μg/100 g маса в свежо състояние в края на срока на съхранение“